Boerelegioen-lid vas oor wapens, ammunisie | News24
Die wapens en van die ammunisie waarop die polisie beslag gelê het.
Lede van die Valke se eenheid vir misdade teen die staat (Cats), het verlede Woensdagaand op 'n plaas by Thornhill, sowat 45 km buite Port Elizabeth, toegesak en Danie Groenewald (52) in hegtenis geneem.
Kapt. Philani Nkwalase, woordvoerder van die Valke, sê Groenewald het 492 patrone en 'n .22- en 'n .303-geweer in sy besit gehad.
Hy het verlede Donderdag vlugtig in die landdroshof op Hankey verskyn en op borgtog van R1 000 vrygelaat.
Izak van Zyl, stigter van die Boerelegioen, sê die Valke misgis hulle deur na dié beweging as 'n regse groep te verwys. "Ons is 'n nie-winsgewende organisasie en suiwer burgerlike beweging wat bestuur word deur oudlede van die polisie en weermag, wat saam met die polisie werk." Hy beskryf hulle as 'n "tweede linie" vir die polisie en beslis nie 'n regse boeregroep nie en ook nie in opstand teen enige owerhede nie."
Die beweging se embleem moet niemand flous nie, dit gaan volgens hom net oor die "bewaring van erfenis en kultuur".
Van Zyl sê hul opleiding maak dit baie duidelik dat lede vuurwapens en ammunisie wettig moet aanhou en ingevolge die wet moet optree.
"Die Boerelegioen aanvaar dat die staat 'n prima facie-saak teen die offisier het, daarom het die Valke en polisie met 'n lasbrief op sy woning toegeslaan.
"Hiermee distansieer ek my as uitvoerende hoof van die Boerelegioen my van enige onwettige optrede van enige van ons lede.
"Ons beskou aanklagte betreffende misdaad teen die staat in 'n ernstige lig en sal graag die besonderhede van die ondersoek wil verneem sodat 'n interne ondersoek ook van stapel gestuur kan word."
Hy vind die aanklagte "vreemd" omdat misdade teen die staat volgens hom regstreeks indruis teen die waardes en beginsels van die Boerelegioen.